সাংবাদিকতা ছিল তার কাছে সার্বক্ষণিক ধ্যান ও জ্ঞান। ৩০ বছরের সাংবাদিকতা জীবনে তিনি নিজের সুখ-দুখের কথা ভুলে গিয়ে মানুষের কথা লিখেছেন। গ্রাম থেকে গ্রামে ছুটে চলেছেন সংবাদ সংগ্রহের কাজে। গ্রামীণ মানুষের সুখ-দুঃখ, হাসি-কান্না, চাওয়া-পাওয়া, অভাব-অনটন সবকিছুই তুলে নিয়ে এসেছেন। নিষ্ঠার সঙ্গে ছেপেছেন সংবাদপত্রে। কৃষি ও প্রাণবৈচিত্র্য, শোষণ ও মঙ্গা তার কলমে কথা বলেছে। তিনি তুলে ধরেছিলেন ভূমি সংলগ্ন সংগ্রামী মানুষের আদি-অন্তহীন পদধ্বনিও।